google/wiki40b huggingface dataset:
Ιερώνυμος Ναπολέων Κάρολος Βοναπάρτης

Βιογραφία

Ήταν ο δευτερότοκος γιος του Ιερωνύμου βασιλιά της Βεστφαλίας & 1ου πρίγκιπα του Μονφόρ και της Αικατερίνης, κόρης του Φρειδερίκου Α΄ της Βυρτεμβέργης. Ο Ιερώνυμος ήταν μικρότερος αδελφός του Ναπολέοντα Α΄ αυτοκράτορα των Γάλλων.
Γεννήθηκε στην Τεργέστη· το προηγούμενο έτος ο πατέρας του είχε εκτοπιστεί από βασιλιάς της Βεστφαλίας, ένα βασίλειο που είχε δημιουργηθεί από τον αδελφό του. Τότε ο Φρειδερίκος Α΄ απένειμε στον γαμπρό του τον τίτλο του πρίγκιπα του Μονφόρ, τίτλο τον οποίο χρησιμοποιούσε στη ζωή του. 
Από το 1832 ο Ιερώνυμος-Ναπολέων-Κάρολος έζησε στην Αυλή του θείου του Γουλιέλμου Α΄ της Βυρτεμβέργης. Σπούδασε στη στρατιωτική Ακαδημία του Λούντβιχσμπουρκ και υπηρέτησε στον στρατό ως λοχαγός (1834), ταγματάρχης (1840) και συνταγματάρχης.
Στις αρχές της δεκαετίας του 1840 συνάντησε και υποδέχθηκε τον Σαρλ-Βικτόρ Πρεβό υποκόμη του Αρλινκούρ στη Στουτγάρδη, ο οποίος έγραψε για τον νεαρό πρίγκιπα: "Έχει όμορφο πρόσωπο και χαριτωμένη φυσιογνωμία και είναι Γάλλος στην καρδιά: μιλάει και ονειρεύεται μόνο τη Γαλλία. Αν και η θέση του στη Στουργάρδη είναι εξαίρετη, θα προτιμούσε ένα σεμνό σπίτι στη Γαλλία από ένα ανάκτορο στο εξωτερικό. Του είπα ότι ο Ναπολέων πέρασε και με άκουσε σαν άρρωστος· του είπα ότι έρχεται ο δούκας του Μπορντώ και με πρόσεξε με ενδιαφέρον. Μου λέει: «σε όποιον κάνει τη Γαλλία χαρούμενη, αιώνια δόξα». Και εγώ σκεπτόμουν το ίδιο." 
Είχε ασθενή υγεία από μικρός και το 1845 ζήτησε άδεια για να ταξιδέψει στο Βερνέ-λε-Μπαιν για να πιεί από το νερό της πηγής εκεί. Ωστόσο η κυβέρνηση του Λουδοβίκου-Φιλίππου των Γάλλων του αρνήθηκε την είσοδο. Απεβίωσε το 1847 στη Φλωρεντία· ήταν άγαμος και 33 ετών. Το 1860 απεβίωσε και ο πατέρας του Ιερώνυμος.
Φωτοσχάση

Στη Πυρηνική Φυσική με τον όρο φωτοσχάση χαρακτηρίζεται η σχάση (διάσπαση) ενός ατομικού πυρήνα που προκαλείται από βομβαρδισμό φωτονίων.
Συγκεκριμένα πρόκειται για το αποτέλεσμα απορρόφησης ηλεκτρομαγνητικής ακτινοβολίας που συμβαίνει κατά τη διάσπαση βαρέων πυρήνων, όπως π.χ. του ουρανίου και του θορίου, μετά από βομβαρδισμό φωτονίων γ, ενέργειας περίπου 10 έως 20 μεγαηλεκτρονιοβόλτ (MeV).
Η φωτόσχαση δεν θα πρέπει να συγχέεται με την φωτοδιάσπαση, που αφορά αντικείμενο φωτοχημείας, κατά την οποία το φωτόνιο που απορροφάται, από μια χημική ένωση, δεν προκαλεί σχάση αλλά μόνο μεταστοιχείωση, που συμβαίνει απελευθερώνοντας πρωτόνια, νετρόνια ή και άλλα σωματίδια.
Σίεν

Γεωγραφία

Βρίσκεται στην νοτιοδυτική Νορβηγία, ακριβέστερα στην κομητεία Τελεμάρκ. Η πόλη βρίσκεται λίγο βορειότερα του Κρίστιανσαντ και η πόλη έχει φυλακές ύψιστης ασφαλείας όπου κρατιέται φυλακισμένος ο Άντερς Μπέρινγκ Μπρέιβικ, ποδοσφαιρικό γήπεδο και αεροδρόμιο. Βρίσκεται πάνω από την πόλη Πόρσγκρουν. Τα ποτάμια γύρω από την περιοχή της πόλης υπάρχουν, όπως και σε άλλα μέρη της Νορβηγίας.
Among the Living

Ιστορία του δίσκου

Η ηχογράφηση του "Among the Living" έγινε μέσα στο 1986 στα "Quadradial Studios" του Μαϊάμι και τα "Compass Point Studios" του Νασσάου στις Μπαχάμες. Στο συγκεκριμένο άλμπουμ οι Anthrax παρουσίασαν μία εξέλιξη στη χιουμοριστική τους στιχουργική προσέγγιση, ενώ έδειξαν σημάδια πειραματισμού. Σε αυτό το διάστημα, το συγκρότημα άλλαξε την εμφάνιση του από το "παραδοσιακό" στυλ του χέβι μέταλ μουσικού σε χρωματιστά μπλουζάκια και σορτς. Το άλμπουμ αφιερώθηκε στη μνήμη του Κλιφ Μπάρτον, αποθανόντα μπασίστα των Metallica.
Ο τίτλος "Efilnikufesin (N.F.L.)" αν αντιστραφεί γράφεται σαν "Nice Fukin Life" και αναφέρεται στον ηθοποιό Τζον Μπελούσι. Το "Iam the Law" είναι εμπνευσμένο από τον χαρακτήρα κόμικ Δικαστή Ντρεντ, ενώ ο άντρας που βρίσκεται στο κέντρο του εξώφυλλου είναι η υποθετική μορφή του Ράνταλ Φλαγκ από το βιβλίο "Το Κοράκι" του Στίβεν Κινγκ. Από τη νουβέλα "Μαθήματα φόβου" του προαναφερθέντος συγγραφέα είναι εμπνευσμένοι οι στίχοι και του "A Skeleton in the Closet". Στη σύνθεση των τραγουδιών συμμετείχε και ο Ντάνι Λίλκερ, αρχικός μπασίστας του συγκροτήματος, συνεισφέροντας στα κομμάτια "Iam the Law" και "Imitation of Life".
Οι κριτικές για το άλμπουμ ήταν ιδιαίτερα θετικές, με το "Allmusic" να του δίνει 4,5 αστέρια, το "Ultimate Guitar" μέσο όρο βαθμολογιών 9,7 / 10, το "Metal Archives" 89% και το "Metal Storm" 8,7 με άριστα το 10. Το "Digital Dream Door" το έχει κατατάξει πέμπτο στη λίστα με τα εκατό καλύτερα thrash metal άλμπουμ όλων των εποχών, όπως και το "Guitar World" στο δικό του αφιέρωμα, το "What Culture" το κατέταξε έβδομο και το About.com το άφησε τέταρτο πίσω από το "Master of Puppets" των Metallica, το "Reign in Blood" των Slayer και το "Peace Sells... but Who's Buying?" των Megadeth.
Το "Among the Living" σκαρφάλωσε στο # 62 των αμερικάνικων τσαρτ, όντας το πρώτο τους άλμπουμ που μπήκε στο Top-100, ενώ έγινε χρυσό τρία χρόνια αργότερα. Επίσης, ανέβηκε στο βρετανικό Top-20 και έγινε ασημένιο, με τα σινγκλ "Iam the Law" και "Indians" να μπαίνουν στο Top-50.
Το 2009, το άλμπουμ επανεκδόθηκε μαζί με ζωντανά βιντεοσκοπημένο DVD, ενώ περιείχε εναλλακτικές εκτελέσεις αρκετών τραγουδιών. Κατά τη "Metal Alliance tour" του 2013, το συγκρότημα έπαιζε ολόκληρο το δίσκο στις συναυλίες του.

Τραγούδια

1. Among the Living (Belladonna, Spitz, Ian, Bello, Benante) - 5:16

2. Caught in a Mosh (Belladonna, Spitz, Ian, Bello, Benante) - 5:00

3. I Am the Law (Belladonna, Spitz, Ian, Bello, Benante, Lilker) - 5:57

4. Efilnikufesin (N.F.L.) (Belladonna, Spitz, Ian, Bello, Benante) - 4:54

5. A Skeleton in the Closet (Belladonna, Spitz, Ian, Bello, Benante) - 5:32

6. Indians (Belladonna, Spitz, Ian, Bello, Benante) - 5:40

7. One World (Belladonna, Spitz, Ian, Bello, Benante) - 5:56

8. A.D.I./Horror of It All (Belladonna, Spitz, Ian, Bello, Benante) - 7:49

9. Imitation of Life (Belladonna, Spitz, Ian, Bello, Benante, Lilker) - 4:22

Βραβεία

Among the Living (άλμπουμ)
Ηνωμένες Πολιτείες (RIAA Certification) : Χρυσός
Ηνωμένο Βασίλειο (BPI Certification) : Ασημένιος
Γωνίες Πεδιάδας Ηρακλείου

Ιστορικά στοιχεία

Οι Γωνίες έλαβαν την ονομασία τους από τη θέση του χωριού, καθώς βρίσκεται στην ανατολική γωνιά της Λαγκάδας. Η αρχαιότερη αναφορά στο χωριό χρονολογείται στα 1333. Μαζί με την Κερά αποτελούσαν φέουδο του Λατινικού Πατριαρχείου της Κωνσταντινουπόλεως.
Στην περιφέρεια της τοπικής κοινότητας  Γωνιών υπάρχουν αρκετά τοπία που παρουσιάζουν ιδιαίτερη φυσική ομορφιά όπως φαράγγια, ρεματιές, σπήλαια, πηγές με παροχή νερού σχεδόν όλο το χρόνο και τοπία με βλάστηση δενδρώδη και θαμνώδη σε πολλά σημεία αρκετά πυκνή. Οι Γωνιές (μαζί ίσως με την Κερά) χαρακτηρίζεται από το μεγαλύτερο ποσοστό δασοκάλυψης στον Δήμο Χερσονήσου. Τα σημαντικότερα τοπία που παρουσιάζουν ιδιαίτερη φυσική ομορφιά στις Γωνιές είναι τα παρακάτω: Ρεματιά Φαραγγούλι, Φαράγγι της Aμπέλου, Πηγές στη θέση « Αγκαραθιανό», Φαράγγι της Ρόζας
Ο οικισμός σε όλες τις απογραφές αναφέρεται Gognes με 211 κατοίκους το 1583. Το 1671 στην τουρκική απογραφή με το όνομα Gonyes με 31 χαράτσα και το 1881 Γωνιές με 417 κατοίκους.
Στάφυλος

Εξωτερικός σύνδεσμος

Άρθρο στην Encyclopedia Mythica
Ε.Α.Ν.Κ. Πάτρας

Ιστορία

Το κολυμβητήριο ξεκίνησε να κατασκευάζεται το 1976, στην περιοχή Αγυιάς σε έκταση παραχωρημένη από τον Εθνικό Οργανισμό Τουρισμού (Ε.Ο.Τ.), σαν ανοιχτό κολυμβητήριο με κόστος 16.000.000 δρχ. Για την κατασκευή του συστάθηκε επιτροπή ανέγερσης με πρόεδρο τον Ανδρέα Γεωργιάδη. 
Είχε μία πισίνα διαστάσεων 25 Χ 50 και χωρούσε περίπου 1.000 θεατές, κι ενώ ήταν να γίνει ανοιχτό στην συνέχεια σκεπάστηκε με τέντα. 
Το κολυμβητήριο εγκαινιάστηκε το 1979 και αμέσως αποτέλεσε έδρα όλων των ναυτικών συλλόγων της πόλης ως το 2005 που έκλεισε για εκτενή συντήρηση χωρίς ωστόσο να συντηρηθεί ποτέ και με αποτέλεσμα σήμερα να είναι εγκαταλελειμμένο. 
Το 1999 είχε φιλοξενήσει τον τελικό Κυπέλλου Ευρώπης που διεξάχθηκε μεταξύ του Ν.Ο.Π. της Ουίπεστ ΦΚ.
Αλέξανδρος Ζαχαρίου

Βιογραφικά στοιχεία

Γεννήθηκε στην Βραΐλα της Ρουμανίας στις 12 Ιουνίου 1869. Η οικογένειά του κατάγονταν από το Καρπενήσι. Τελείωσε γυμνάσιο στην Αθήνα το 1886. Σπούδασε πολιτικός μηχανικός στο Πολυτεχνείο της Ζυρίχης από το 1887 ως το 1891. 
Εργάστηκε στην Γερμανία από το 1892 ως το 1899 σε διάφορες κρατικές υπηρεσίες και εκτέλεσε σπουδαία σιδηροδρομικά, λιμενικά και υδραυλικά έργα. 
Επιστρέφοντας στην Ελλάδα συνεργάστηκε με τους Χατζηκυριάκο, Νικόλαο Κανελλόπουλο και Λεόντιο Οικονομίδη και ίδρυσε από κοινού την Τσιμεντοποιΐα «Τιτάν». Ίδρυσε επίσης την «Ανώνυμο Οικοδομική Εταιρεία ο Τέκτων».
Πολιτική ανυπακοή

Η πολιτική ανυπακοή είναι η άρνηση ενός ή περισσότερων ατόμων απέναντι στην τήρηση ορισμένων νόμων, απαιτήσεων και εντολών της κυβέρνησης, ή μιας δύναμης κατοχής, χωρίς να καταφεύγουν στη σωματική βία. Είναι πρωτοβάθμια τακτική της μη βίαιης αντίστασης. Στην πιο μη βίαιη έκφραση της (γνωστή στα σανσκριτικά ως ahimsa ή satyagraha) θα μπορούσε να πει κανείς ότι είναι συμπόνια, με τη μορφή του σεβασμού στη διαφωνία.
Η πολιτική ανυπακοή είναι ένας από τους πολλούς τρόπους που οι άνθρωποι μπορούν να χρησιμοποιήσουν για να διαμαρτυρηθούν ή να εξεγερθούν κατά αθέμιτων νόμων. Έχει χρησιμοποιηθεί σε πολλά τεκμηριωμένα μη βίαια κινήματα αντίστασης όπως στην Ινδία (η εκστρατεία κοινωνικής πρόνοιας του Γκάντι και οι εκστρατείες για την ανεξαρτησία της Ινδίας από τη Βρετανική Αυτοκρατορία), στη Νότια Αφρική στον αγώνα κατά του απαρτχάιντ, στο Αμερικανικό Κίνημα Πολιτικών Δικαιωμάτων και σε κινήματα ειρήνης παγκοσμίως. Μία από τις πρώτες μαζικές υλοποιήσεις της ήταν η μη βίαιη επανάσταση των Αιγυπτίων εναντίον της βρετανικής κατοχής το 1919.
Ο Αμερικανός συγγραφέας Χένρι Ντέιβιντ Θόρω (Henry David Thoreau) πρωτοστάτησε στη σύγχρονη θεωρία πίσω από αυτή την πρακτική με το δοκίμιο του 1849 «Περί Πολιτικής Ανυπακοής», που αρχικά είχε τον τίτλο «Αντίσταση στην Αστική Κυβέρνηση». Η ιδέα πίσω από το δοκίμιο ήταν αυτή της αυτονομίας, και το πώς αυτή είναι η ηθικότερη επιλογή, γιατί κανείς πρέπει να αποφύγει να πολεμήσει εναντίον της κυβέρνησης, αλλά δεν θα πρέπει να την υποστηρίξει αν δεν συμφωνεί με αυτή. Αυτή η έκθεση είχε αργότερα μεγάλη επίδραση σε πολλούς από αυτούς που εφάρμοσαν την πολιτική ανυπακοή. Στο δοκίμιο αυτό, ο Θορό επίσης εξηγεί τους λόγους που αρνήθηκε να πληρώσει φόρους ως πράξη διαμαρτυρίας κατά της δουλείας και κατά του Μεξικανο-Αμερικανικού Πολέμου.
Νικόλ της Λωρραίνης

βιογραφία

Ήταν η πρώτη κόρη του Ερρίκου Β΄ δούκα της Λωρραίνης και της Μαργαρίτας Γκοντζάγκα, κόρης του Βιντσέντσο Α΄ Γκοντζάγκα δούκα της Μάντουα.

Οικογένεια

Παντρεύτηκε το 1621 τον εξάδελφό της Κάρολο Δ΄ δούκα της Λωρραίνης. Ο σύζυγός της προσπάθησε να ακυρώσει τον γάμο, αλλά μάταια.
Γερτρούδη της Μερανίας

Βιογραφία

Ήταν η δεύτερη κόρη του Μπέρτολτ δούκα της Μερανίας και της Αγνής των Βέττιν, κόρης του Ντέντι Γ΄ μαργράβου της Λουσατίας.
Αρτηριακό δέντρο

Σπονδυλική αρτηρία

πορεύεται προς τα άνω εντός των τρημάτων των εγκάρσιων αποφύσεων των σπονδύλων
αναστομώνεται με την αντίστοιχη σπονδυλική αρτηρία (ΔΕ ή ΑΡ) και σχηματίζει την βασική αρτηρία
κλάδοι:
α) μηνιγγικοί κλάδοι
β) πρόσθιοι και οπίσθιοι νωτιαίοι κλάδοι
γ) οπίσθια κάτω παρεγκεφαλιδική αρτηρία

Έσω θωρακική αρτηρία

Η έσω θωρακική αποκαλείται επίσης και μαστική αρτηρία.
θα πορευτεί προς τα κάτω επί τα έσω της έσω θωρακικής φλέβας και θα δώσει τους εξής κλάδους:
a) θυμικοί
β) μαστικοί
γ) περικαρδιοφρενική αρτηρία
δ) πρόσθιες μεσοπλεύριες αρτηρίες (1--> 6)
ε) μυοφρενική αρτηρία ( πρόσθιες μεσοπλεύριες 7-9)
ζ) άνω επιγάστρια αρτηρία

Θυρεοαυχενικό στέλεχος

δίδεται προτού εισέλθει η υποκλείδια πίσω από τον πρόσθιο σκαληνό μυ
δίδει τους εξής κλάδους:
a) κάτω θυρεοειδής αρτηρίες
b) εγκάρσια τραχηλική αρτηρία

πλευροαυχενικό στέλεχος

δίδεται αφού περάσει η υποκλείδια κάτω από την κλείδα και πριν φτάσει στο έξω χείλος της πρώτης πλευράς
δίδει τους εξής κλάδους:
a) ανώτατη μεσοπλεύρια αρτηρία ( δίδει την πρώτη και δεύτερη οπίσθια μεσοπλεύρια αρτηρία)
β) εν τω βάθει τραχηλική αρτηρία
Άρντα Μαντικιάν

Μουσική πορεία

Στη δεκαετία του '40 ξεκινά εμφανίσεις στην Αθήνα, σε μερικές από τις οποίες συνεργάστηκε με την Μαρία Κάλλας, με την οποία υπήρξαν συμμαθήτριες και φίλες. Το 1948 πηγαίνει στην Αγγλία, όπου έναν χρόνο μετά και με τη βοήθεια του Αυστριακού μουσικολόγου και συνθέτη Έγκον Βέλες πραγματοποιεί ένα ρεσιτάλ στο Κολλέγιο Μόρλεϋ στο Λονδίνο. Στη συνέχεια, μετά από πολλές εμφανίσεις σε Λονδίνο και Οξφόρδη, κλήθηκε από τον μαέστρο και μουσικολόγο Jack Allan Westrup να ερμηνεύσει το ρόλο της Διδούς στην όπερα "Τρώες" του Εκτόρ Μπερλιόζ. Στο διάστημα 1953-1965 συνεργάστηκε με τον Μπέντζαμιν Μπρίτεν.
Μπάμπης Στεφανίδης

Σταδιοδρομία σε συλλόγους

Ξεκίνησε τη σταδιοδρομία του στις ακαδημίες της Μπρομαποϊκάρνα και ακολούθως αγωνίστηκε για τον Ηρακλή.  
Έκανε το ντεμπούτο του για την Τζουργκάρντεν το 2001, με την οποία αναδείχθηκε πρωταθλητής της Άλσβενσκαν το 2002 και το 2003.  
Το 2004, μετακόμισε στο εξωτερικό για να παίξει για τη Μπρόντμπυ, με την οποία κέρδισε τη Σουπερλίγκα Δανίας το 2005. Επέστρεψε στη Σουηδία το 2005, για να αγωνιστεί στη Χέλσινγκμποργκς. 
Στις 23 Ιουλίου 2007, ανακοινώθηκε ότι είχε υπογράψει για τους αντιπάλους της Χέλσινγκμποργκς, τη Μάλμε, μια σύμβαση που άρχιζε την 1η Ιανουαρίου 2008. Ωστόσο, οι οπαδοί της Χέλσινγκμποργκς ήταν πολύ αναστατωμένοι και η επακόλουθη παρενόχληση και προσωπική δίωξη, οδήγησαν στην πρόωρη αλλαγή συλλόγων του Στεφανίδη στις 2 Αυγούστου 2007. Η απογοήτευση προήλθε από το γεγονός ότι ο Στεφανίδης αρνήθηκε να υπογράψει νέο συμβόλαιο με τη Χέλσινγκμποργκς και στη συνέχεια προτίμησε τη μετακίνηση στους κύριους αντιπάλους της. 
Στις 27 Ιουλίου 2009, ο Στεφανίδης μετακινήθηκε με δανεισμό από τη Μάλμε στη Λαντσκρόνα, σε αντάλλαγμα για τον Ίβο Πεκάλσκι, που έκανε το αντίθετο δρομολόγιο. Το χειμώνα του 2009, επέστρεψε για να αγωνιστεί στην ομάδα που αναδείχθηκε, τη Μπρομαποϊκάρνα. 
Τον Φεβρουάριο του 2012, εντάχθηκε στην Ακρόπολις, στην οποία ολοκλήρωσε τη σταδιοδρομία του ως παίκτης.

Διεθνής σταδιοδρομία

Έχει υπάρξει διεθνής με την Εθνική Σουηδίας U21, έχοντας 18 συμμετοχές και 4 γκολ.
Μεταπτυχιακό

Το μεταπτυχιακό δίπλωμα είναι ένας τίτλος σπουδών που αποδίδεται σε κάτοχο πτυχίου ύστερα από την παρακολούθηση ανάλογου κύκλου μαθημάτων. Η διάρκεια των μεταπτυχιακών σπουδών διαφέρει σε κάθε χώρα ή/και πανεπιστήμιο ανάλογα με το εκπαιδευτικό καθεστώς της χώρας και την πολιτική που ακολουθεί ο εκάστοτε εκπαιδευτικός φορέας. Για παράδειγμα, στις Η.Π.Α., στην Ελλάδα και στην Ιαπωνία για την απόκτηση μεταπτυχιακού διπλώματος πρέπει ο ενδιαφερόμενος να έχει ολοκληρώσει το πρώτο του πτυχίο, που έχει διάρκεια από ένα έως έξι χρόνια, και εν συνεχεία να παρακολουθήσει τα μεταπτυχιακά προγράμματα που διαρκούν, συνήθως, ένα έως δύο χρόνια. Σε άλλες χώρες όπως: Αγγλία, Σκοτία, Σουηδία και Ιρλανδία ο μεταπτυχιακός τίτλος απονέμεται στους φοιτητές με τη λήξη του τέταρτου έτους των προπτυχιακών τους σπουδών. Σε ορισμένες περιπτώσεις το αντικείμενο του πρώτου πτυχίου σπουδών πρέπει να είναι ίδιο με αυτόν του μεταπτυχιακού διπλώματος, καθώς πρόκειται για περαιτέρω εξειδίκευση στο αντικείμενο των προπτυχιακών σπουδών. Αυτό σημαίνει πως και κάποιος φοιτητής που εξειδικεύεται σε διδακτορικό επίπεδο θεωρείται πως κάνει το μεταπτυχιακό του.

Ελλάδα

Στην Ελλάδα θα πρέπει να κατέχει ήδη ένα πτυχίο όποιος ενδιαφέρεται να παρακολουθήσει ένα πρόγραμμα μεταπτυχιακών σπουδών. Σε περίπτωση που κάποιος θέλει να πάρει διδακτορικό θα πρέπει ήδη να κατέχει μεταπτυχιακό, με εξαίρεση κάποιες ειδικότητες όπως η ιατρική όπου το μεταπτυχιακό δεν είναι απαραίτητο. Τα περισσότερα μεταπτυχιακά στην Ελλάδα είναι αυτοχρηματοδοτούμενα, δηλαδή δεν εμπίπτουν στην δημόσια δωρεάν παιδεία και οι φοιτητές καταβάλλουν δίδακτρα στο ίδρυμα.
Τάσος Δενέγρης

Βιογραφικά στοιχεία

Ο Τάσος Δενέγρης σπούδασε κινηματογράφο και κοινωνικές επιστήμες στο Καθολικό Πανεπιστήμιο της Ρώμης.
Οι πρώτες δημοσιεύσεις του έγιναν στο περιοδικό «Πάλι» το 1968, αλλά το πρώτο του βιβλίο εκδόθηκε το 1974. Υπήρξε μέλος μιας ανήσυχης ομάδας Ελλήνων καλλιτεχνών (Γιώργος Μακρής, Πάνος Κουτρουμπούσης, Αλέξης Ακριθάκης, Μαρία Μήτσορα κ.ά.), που δέχτηκαν ποικίλες επιρροές από τα ανατρεπτικά κινήματα της δεκαετίας του ’60, κυρίως από τον απόηχο του αμερικανικού «μπιτ» κινήματος. Η μεγάλη αγάπη του στο σινεμά εκφράστηκε και με τον πρωταγωνιστικό ρόλο που είχε το 1986 στην ταινία του Σταύρου Τσιώλη Σχετικά με τον Βασίλη.
Είναι ιδρυτικό μέλος της Εταιρείας Συγγραφέων. Απεβίωσε στις 7 Φεβρουαρίου του 2009.
Λαμπουάν

Γεωγραφία

Η Λαμπουάν είναι ένα νησιωτικό σύμπλεγμα βόρεια του κράτους Σαμπά. Αποτελείται από τη Λαμπουάν, το κύριο νησί με έκταση 75 km² και πρωτεύουσα τη Βικτόρια και από έξι άλλα μικρότερα νησιά: Πουλάου Μπουρούνγκ, Πουλάου Ντάατ, Πουλάου Κουραμάν, Πουλάου Παπάν, Πουλάου Ρουσουκάν Κεσίλ και το Πουλάου Ρουσουκάν Μπεσάρ.

Εκπαίδευση

Η Λαμπουάν έχει πολλά σχολεία. Έχει, όμως μόνο ένα εθνικό σχολείο, Το Εθνικό Σχολείο.
Αιτωλία

Γεωγραφία

Η Αιτωλία ορίζεται γενικά σαν η περιοχή της δυτικής Στερεάς που βρίσκεται στα ανατολικά του ποταμού Αχελώου - η περιοχή στα δυτικά ονομάζεται Ακαρνανία. Στα βόρεια συνορεύει με την Ήπειρο και τη Θεσσαλία και κατά την αρχαιότητα περιελάμβανε και μεγάλο κομμάτι της περιοχής στην οποία βρίσκεται η σημερινή Ευρυτανία. Η Αιτωλία είναι ορεινή στο βορρά ενώ στα νότια υπάρχει ο κάμπος του Αχελώου, το Μέγα Αιτωλικό Πεδίο της αρχαιότητας. Μεγαλύτερο αστικό κέντρο της περιοχής είναι το Αγρίνιο.

Ιστορία

Η Αιτωλία είναι περιοχή με μακρά ιστορία. Κατοικήθηκε αρχικά από Κουρήτες και Λέλεγες και σύμφωνα με τη μυθολογία ο Αιτωλός ήταν ο γενάρχης της φυλής που τελικά κυριάρχησε στον τόπο. Γιοί του Αιτωλού ήταν ο Πλευρώνας και ο Καλυδώνας που έδωσαν τα ονόματά τους στις δύο σημαντικότερες πόλεις της Αιτωλίας κατά τα πρώτα χρόνια της αρχαιότητας. Στα βόρεια της Αιτωλίας και κοντά στην περιοχή της σημερινής Ευρυτανίας βρίσκονταν και το φύλο των Αγραίων που είχαν σαν κυριότερο κέντρο τους το Αγρίνιο. Οι Αγραίοι ήταν υποτελείς των Αιτωλών όπως και τα υπόλοιπα συγγενικά τους φύλα, των Ευρυτάνων, των Απεραντίων και των Αποδοτών. 
Με τον καιρό οι Αιτωλοί αναδείχτηκαν σε σημαντική στρατιωτική και πολιτική δύναμη στην Αρχαία Ελλάδα και δημιούργησαν το Κοινό των Αιτωλών ή Αιτωλική Συμπολιτεία με κέντρο το Θέρμο.
2780 Μόνιγκ

Φυσικά χαρακτηριστικά

Τα φυσικά χαρακτηριστικά του Μόνιγκ είναι άγνωστα.
Φαιοχρωμοκύττωμα

Συχνότητα

Πρόκειται για εξαιρετικά σπάνιο όγκο (0.1-0.2% του πληθυσμού των υπερτασικών ή λιγότερες από μία νέες περιπτώσεις ανά 10.000 υπερτασικούς ανά έτος). Ωστόσο, επειδή αν δε διαγνωστεί μπορεί να προκαλέσει ακόμη και θάνατο είναι σκόπιμο να μπει η υπόνοια της διάγνωσης από τον εξετάζοντα γιατρό.

Συμπτώματα

Αυτοί οι όγκοι εκκρίνουν κατεχολαμίνες (π.χ. επινεφρίνη). Τα συμπτώματα του φαιοχρωμοκυτώματος παρουσιάζουν μεγάλη ποικιλία και συχνά είναι εντυπωσιακά. Τα συνηθέστερα από αυτά είναι ο πονοκέφαλος (κεφαλαλγία), η εφίδρωση και το αίσθημα παλμών (φτερουγίσματα). Πάνω από το 90% των ασθενών είναι υπερτασικοί.
Ορισμένες φορές συνυπάρχουν εξάψεις, τρόμος, ανησυχία και νευρικότητα που δυσκολεύουν τη διάγνωση της ασθένειας.

Διάγνωση

Για τη διάγνωση της ασθένειας, η εξέταση που προτιμάται είναι η μέτρηση των μετανεφρινών σε ένα τυχαίο δείγμα ούρων. Στη συνέχεια χρησιμοποιείται η αξονική ή η μαγνητική τομογραφία για την εντόπιση του φαιοχρωμοκυττώματος.

Θεραπεία

Η μόνη ριζική θεραπεία είναι η χειρουργική εκτομή του όγκου. Μετά από επιτυχή εγχείρηση οι ασθενείς υποβάλλονται σε μακροχρόνια παρακολούθηση.
Αλφρέντο Καταλάνι

Ζωή και έργο

Ο Καταλάνι γεννήθηκε στη Λούκκα και φοίτησε στο Ωδείο του Μιλάνου υπό τον Αντόνιο Μπατσίνι.
Παρά την αυξανόμενη επιρροή του βερισμού στην όπερα κατά τη δεκαετία 1880-1890 ο Καταλάνι επέλεξε να συνθέσει με έναν πιο παραδοσιακό τρόπο. Ως αποτέλεσμα τα έργα του έχουν σε μεγάλο βαθμό χάσει τη θέση τους στο σύγχρονο ρεπερτόριο, ακόμα και σε σχέση με τα έργα των Μασνέ και Πουτσίνι, τα οποία πλησιάζουν ως προς το ύφος τα δικά του.
Η επίδραση του Αμιλκάρε Πονκιέλλι μπορεί επίσης να ανιχνευθεί στο έργο του Καταλάνι. Καθώς συμβαίνει και με τον Πονκιέλλι, η σημερινή φήμη του Καταλάνι οφείλεται σχεδόν αποκλειστικά σε ένα και μόνο έργο (τη La Wally).
Το 1893, μετά τον πρόωρο θάνατό του από φυματίωση στο Μιλάνο, ο Καταλάνι τάφηκε στο Cimitero Monumentale, όπου και οι τάφοι των Πονκιέλλι και Αρτούρο Τοσκανίνι. Ο Τοσκανίνι ήταν ένας διαπρύσιος υποστηρικτής της μουσικής του Καταλάνι και βάφτισε τη θυγατέρα του «Wally» σε αναγνώριση της πιο επιτυχημένης όπερες του συνθέτη. Ο Τοσκανίνι ηχογράφησε την εισαγωγή στην τέταρτη πράξη της La Wally και τον «Χορό των Νυμφών του νερού» από την όπερα Λορελάι στο Κάρνεγκι Χωλ τον Αύγουστο του 1952 με τη Συμφωνική Ορχήστρα του NBC. Η Μαρία Κάλλας είχε επίσης διακριθεί στον ρόλο της ηρωίδας της La Wally.
Μίλαν Ρίστοβιτς

Εργογραφία

Έχει εργαστεί από το 1994 ως αρχισυντάκτης του "Godišnjak za društvenu istoriju" (Ετήσια Κοινωνική Ιστορία εφημ.)  και είναι ο επικεφαλής της Εταιρείας Κοινωνικής Ιστορίας από το 1998, όπου συχνά αρθρογραφεί στην  οικεία επετηρίδα. Μεταξύ των συγγραμμάτων του συγκαταλέγεται: Η τουρκική επιτήρηση (Turska Osmatrack «Οι γιουγκοσλαβοτουρκικές σχέσεις κατά τα δεύτερο παγκόσμιο πόλεμο»).
Απόλλων με κιθάρα (Γλυπτοθήκη του Μονάχου, αρ. 211)

Περιγραφή

Το άγαλμα παριστάνει έναν μεγαλοπρεπή και μεγαλόσωμο θεό. Πλησιάζει με αργό, επίσημο βηματισμό, και μένει για μια στιγμή ακίνητος. Στηρίζεται στο δεξί πόδι, ενώ το αριστερό πόδι αναπαύεται. Στο αριστερό χέρι κρατάει μια κιθάρα εντυπωσιακού μεγέθους. Το δεξί χέρι λείπει έχει εγκατασταθεί.
Σε σκηνές του κυνηγιού, ο θεός Απόλλων συχνά απεικονίζεται γυμνός με βέλος και τόξο, ο κιθαρωδός Απόλλων φοράει έναν πέπλο μακρύ, που πέφτει με πολλές πτυχές και φτάνει ως το έδαφος. Στην μέση, μια φαρδιά ζώνη σφίγγει τον πέπλο, ο οποίος αναδιπλώνει και την σκεπάζει. Τα μάτια του αγάλματος είναι από λευκή πέτρα για να φαίνονται πιο αληθινά. Η ίρις του ματιού ήταν από σκούρα πέτρα που δεν διασώθηκε. Οι βλεφαρίδες ήταν από χαλκό, και έχουν επίσης χαθεί. Το κεφάλι μέχρι τον λαιμό είναι ένα ξεχωριστό τεμάχιο, που από τον καλλιτέχνη είχε κατασκευαστεί έτσι ώστε να προσαρμόζει στην αντίστοιχη οπή του σώματος. Η κόμη είναι πλούσια, περίτεχνη και καταλήγει σε μακριές μπούκλες που πέφτουν στον θώρακα.

Ερμηνεία

Παλαιότερα το άγαλμα αυτό το θεωρούσαν ως γυναικείο και πίστευαν ότι είναι μια μούσα του Αγελάδα, δάσκαλου του Φειδία και του Πολύκλειτου. Το άγαλμα παριστάνει όμως τον Απόλλωνα. Η ενδυμασία του είναι η γιορταστική ενδυμασία των Πύθιων, την οποία φορούσαν οι καλλιτέχνες που έπαιρναν μέρος στον διαγωνισμό μουσικής.

Ιστορική τοποθέτηση

Το άγαλμα κατασκευάστηκε την εποχή του Αυγούστου. Αναμφίβολα είναι αντίγραφο ενός αρχαιότερου Ελληνικού αγάλματος. Το καλλιτεχνικό του στυλ κατατάσσεται στην σχολή του Φειδία, και είναι προφανώς το αμέσως επόμενο επόμενο έργο μετά από την Αθηνά της Λήμνου και της Αθηνάς Παρθένου.
Χλωροφόρος ο εικονικός

Χαρακτηριστικά του ακμαίου

Το έντομο αποκτά μήκος επτά μέχρι δεκατρία χιλιοστά. Το σώμα είναι κυλινδρικό και επίμηκες. Με εξαίρεση τις άσπρες λωρίδες και βούλες στα έλυτρα ολόκληρο το κολεόπτερο είναι μαύρο.
Οι οφθαλμοί είναι νεφροειδείς. Οι κεραίες είναι νηματοειδείς. Δεν φτάνουν στην οπίσθια άκρη των ελύτρων. Εκφύονται μεταξύ των οφθαλμών και κοντά σε αυτούς.
Το πρόνωτο είναι ωοειδές και περίπου το ίδιο φαρδύ με τα έλυτρα. Το τρίχωμα του είναι ανοιχτό, όρθιο, λεπτό και μακρύτριχο (Εικόνα 1). Τα έλυτρα είναι κομμένα στις οπίσθιες άκρες και στην πλευρική γωνία έχουν από ένα δόντι (Εικόνα 3). Έχουν δύο άσπρες λωρίδες. Η πρώτη λωρίδα αρχίζει στον θυρεό, διατρέχει κατά μήκος τη ραφή και μετά κάμπτεται προς τις πλευρές. Η δεύτερη λωρίδα είναι πιο παχιά. Διατρέχει την τελευταία τρίτη όρθια στην ραφή των ελύτρων. Οι οπίσθιες άκρες των ελύτρων επίσης είναι άσπρες. Κοντά στους ώμους συναντούμε από μια λευκή βουλα.

Βιολογία

Η προνύμφη αναπτύσσεται σε διάφορα φυλλοβόλα δέντρα (βελανιδιά, αχλαδιά, φτελιά, καστανιά και άλλα) σε άρρωστα ή νεκρά κλαδιά. Ο βιολογικός κύκλος διαρκεί δύο χρόνια. Το ακμαίο γίνεται ορατό κατά μακρύ χρονικό διάστημα, εμφανιζόμενο το Μάιο και παραμένοντας μέχρι τον Αύγουστο.
416 Βατικάνα

Φυσικά χαρακτηριστικά

Η διάμετρος της Βατικάνας υπολογίσθηκε σε 85,5 χιλιόμετρα (από δεδομένα του IRAS), ενώ η μάζα της εκτιμάται σε 654 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι S (λιθώδης), ενώ το άλβεδό της είναι 0,169 (από δεδομένα του IRAS). Η Βατικάνα περιστρέφεται γύρω από τον εαυτό της μία φορά κάθε 5 ώρες και 22 λεπτά. Η μέση θερμοκρασία στην επιφάνειά της εκτιμάται σε 110 περίπου βαθμούς Κελσίου κάτω από το μηδέν.